32005R1085
L 177/27
JURNALUL OFÍCIAL AL UNIUNII EUROPENE
REGULAMENTUL (CE) NR. 1085/2005 AL COMISIEI
din 8 iulie 2005
de modificare a Regulamentului (CE) nr. 795/2004 de stabilire a normelor de aplicare a schemei de plată unică prevăzute de Regulamentul (CE) nr. 1782/2003 al Consiliului de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1782/2003 al Consiliului din 29 septembrie 2003 de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori și de modificare a Regulamentelor (CEE) nr. 2019/93, (CE) nr. 1452/2001, (CE) nr. 1453/2001, (CE) nr. 1454/2001, (CE) nr. 1868/94, (CE) nr. 1251/1999, (CE) nr. 1254/1999, (CE) nr. 1673/2000, (CEE) nr. 2358/71 și (CE) nr. 2529/2001 (1), în special articolul 60 alineatul (2) și articolul 145 litera (c),
întrucât:
(1)
Regulamentul (CE) nr. 795/2004 al Comisiei (2) introduce normele de aplicare a schemei de plată unică aplicabilă începând cu 2005. Experiența punerii în aplicare administrative și operaționale a respectivei scheme la nivel național a demonstrat că, referitor la anumite aspecte, erau necesare norme de aplicare suplimentare iar, referitor la alte aspecte, normele în vigoare trebuiau clarificate și adaptate.
(2)
Pentru a facilita sarcina administrațiilor naționale în cadrul punerii în aplicare a articolului 54 alineatul (2) și a articolului 61 din Regulamentul (CE) nr. 1782/2003, statele membre ar trebui să stabilească suprafețele care trebuie considerate pășuni permanente în cazul suprafețelor reglementate de programele de comasare a terenurilor între data cererii de ajutor pentru 2003 și data de aplicare a schemei de plată unică în decursul primului an de punere în aplicare.
(3)
În conformitate cu articolul 50 alineatul (2) din Regulamentul (CE) nr. 795/2004, în cazul unei puneri în aplicare la nivel regional a schemei de plată unică astfel cum este prevăzută la articolul 58 din Regulamentul (CE) nr. 1782/2003, statele membre comunică informațiile menționate la articolul 50 alineatul (1) literele (a) și (b) din Regulamentul (CE) nr. 795/2004 pentru fiecare dintre regiunile în cauză și până la data de 1 august a primului an de aplicare a schemei de plată unică, partea corespunzătoare din plafon stabilită în conformitate cu articolul 58 alineatul (3) din Regulamentul (CE) nr. 1782/2003. În scopul simplificării, ar trebui să se înlocuiască data de 1 august cu aceeași dată ca cea prevăzută pentru comunicarea informațiilor menționate la articolul 50 alineatul (1) din Regulamentul (CE) nr. 795/2004.
(4)
Articolul 51 din Regulamentul (CE) nr. 1782/2003, astfel cum a fost modificat prin Regulamentul (CE) nr. 864/2004 al Consiliului și aplicabil de la 1 ianuarie 2005 prin Regulamentul (CE) nr. 394/2005 al Comisiei, permite statelor membre să decidă autorizarea culturilor intercalate pe hectarele eligibile pentru ajutor pe parcursul unei perioade maxime de trei luni care să înceapă la data de 15 august a fiecărui an. Această dată ar trebui devansată pentru a permite creșterea culturilor vegetale temporare în regiunile în care cerealele se recoltează de obicei mai devreme din motive climatice după cum i-a fost indicat Comisiei de către statele membre în cauză.
(5)
În conformitate cu articolul 60 alineatul (1) din Regulamentul (CE) nr. 1782/2003, statele membre care recurg la opțiunea regională prevăzută la articolul 59 din respectivul regulament pot să utilizeze și parcelele declarate în conformitate cu articolul 44 alineatul (3) din respectivul regulament pentru producția de produse prevăzute la articolul 1 alineatul (2) din Regulamentul (CE) nr. 2200/96 al Consiliului din 28 octombrie 1996 privind organizarea comună a pieței fructelor și legumelor (3) sau la articolul 1 alineatul (2) din Regulamentul (CE) nr. 2201/96 al Consiliului din 28 octombrie 1996 privind organizarea comună a pieței în sectorul produselor transformate pe bază de fructe și legume (4), precum și al cartofilor, alții decât cei destinați producției de amidon din cartofi.
(6)
Articolul 60 alineatul (2) din Regulamentul (CE) nr. 1782/2003 prevede că statele membre stabilesc numărul de hectare care pot fi utilizate în conformitate cu alineatul (1) din respectivul articol împărțind între regiuni, după criterii obiective, media numărului de hectare utilizate pentru producția de produse prevăzute la alineatul (1) din articolul menționat anterior la nivel național în decursul perioadei de trei ani 2000-2002 între regiunile definite în sensul articolului 58 alineatul (2) din Regulamentul (CE) nr. 1782/2003. Ar trebui stabilit numărul mediu de hectare la nivel național și regional pe baza datelor comunicate Comisiei de statele membre.
(7)
Prin urmare, Regulamentul (CE) nr. 795/2004 ar trebui modificat în consecință.
(8)
Deoarece Regulamentul (CE) nr. 795/2004 este aplicabil de la 1 ianuarie 2005, dispozițiile prezentului regulament ar trebui să se aplice cu efect retroactiv de la această dată.
(9)
Măsurile prevăzute de prezentul regulament sunt conforme cu avizul Comitetului de gestionare a plăților directe,
ADOPTĂ PREZENTUL REGULAMENT:
Articolul 1
Regulamentul (CE) nr. 795/2004 se modifică după cum urmează:
1.
La articolul 28a „anexa” se înlocuiește cu „anexa I”.
2.
La articolul 32 alineatul (4) se adaugă următorul paragraf trei:
„În cazul în care suprafețele au fost alocate de curând în cadrul unui program de comasare a terenurilor între data cererii de ajutor pentru 2003 și data de aplicare a schemei de plată unică în decursul primului an de aplicare, statul membru în cauză stabilește suprafețele care trebuie considerate pășuni permanente în sensul articolului 54 alineatul (2) și al articolului 61 din Regulamentul (CE) nr. 1782/2003. În aceste cazuri, statele membre iau în considerare situația agricultorului înainte de comasare a terenurilor, reducând, pe cât posibil, orice efect asupra posibilităților, pentru agricultor, de a recurge la drepturile la plată. În acest sens, statele membre iau toate măsurile necesare pentru a preveni, în cazul suprafețelor reglementate de programul de comasare a terenurilor, orice creștere semnificativă a suprafeței totale eligibile pentru drepturi de retragere din circuitul agricol și orice scădere semnificativă a pășunilor permanente.”
3.
La articolul 41 se adaugă următorul alineat (5):
„(5) Numărul mediu de hectare la nivel național și regional prevăzut la articolul 60 alineatul (2) din Regulamentul (CE) nr. 1782/2003 se stabilește în anexa II la prezentul regulament.”
4.
La primul paragraf al articolului 50 alineatul (2), data de 1 august se înlocuiește cu data de 15 septembrie.
5.
Anexa se înlocuiește cu textul prevăzut în anexa I la prezentul regulament.
6.
Textul anexei II la prezentul regulament se adaugă ca și anexa II.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 1 ianuarie 2005.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 8 iulie 2005.